กลุ่มเดินเรือ ดีดรับดัชนี BDI-ค่าเช่าพุ่ง หลังหลายประเทศคว่ำบาตร “รัสเซีย”
กลุ่มเดินเรือ ดีดรับดัชนี BDI-ค่าเช่าเรือพุ่ง จากความขัดแย้งระหว่างรัสเซียและยูเครน ส่งผลให้หลายประเทศดำเนินมาตรการคว่ำบาตรรัสเซียอย่างต่อเนื่อง
2 มี.ค. 2565

ผู้สื่อข่าวรายงานว่า หุ้นกลุ่มเดินเรือปรับตัวขึ้น ณ เวลา 11:42 น. นำโดยราคาหุ้น บริษัท พริมา มารีน จำกัด (มหาชน) หรือ PRM อยู่ที่ระดับ 6.50 บาท เพิ่มขึ้น 0.30 บาท หรือ 4.84% โดยทำจุดสูงสุดที่ 6.60 บาท และทำจุดต่ำสุดที่ 6.20 บาท ด้วยมูลค่าการซื้อขาย 353.08 ล้านบาท
ส่วนราคาหุ้น บริษัท พรีเชียส ชิพปิ้ง จำกัด (มหาชน) หรือ PSL อยู่ที่ระดับ 18.30 บาท เพิ่มขึ้น 1.00 บาท หรือ 5.78% โดยทำจุดสูงสุดที่ 18.40 บาท และทำจุดต่ำสุดที่ 17.50 บาท ด้วยมูลค่าการซื้อขาย 207.78 ล้านบาท
ขณะเดียวกันราคาหุ้น บริษัท โทรีเซนไทย เอเยนต์ซีส์ จำกัด (มหาชน) หรือ TTA อยู่ที่ระดับ 10.10 บาท เพิ่มขึ้น 0.15 บาท หรือ 1.51% โดยทำจุดสูงสุดที่ 10.30 บาท และทำจุดต่ำสุดที่ 9.95 บาท ด้วยมูลค่าการซื้อขาย 186.91 ล้านบาท
สำหรับราคาหุ้น บริษัท อาร์ ซี แอล จำกัด (มหาชน) หรือ RCL อยู่ที่ระดับ 48.75 บาท เพิ่มขึ้น 0.75 บาท หรือ 1.56% โดยทำจุดสูงสุดที่ 48.75 บาท และทำจุดต่ำสุดที่ 47.50 บาท ด้วยมูลค่าการซื้อขาย 185.95 ล้านบาท
โดยนักวิเคราะห์ กล่าวว่า ราคาหุ้นกลุ่มเดินเรือที่ปรับตัวขึ้น โดยคาดได้แรงหนุนจากดัชนีเรือขนส่งน้ำมันปรับตัวเพิ่มขึ้น 98% ในรอบ 4 วันทำการที่ผ่านมา รวมถึงค่าเช่าเรือขนส่งน้ำมันปรับตัวขึ้นเกือบ 100% ในช่วง 2 สัปดาห์ที่ผ่านมา จากความขัดแย้งระหว่างรัสเซียและยูเครน ส่งผลให้หลายประเทศดำเนินมาตรการคว่ำบาตรรัสเซียอย่างต่อเนื่อง ซึ่งหนึ่งในตัวเลือกที่เตรียมใช้ คือ ระงับการจองเรือขนส่งสินค้า ด้วยปัจจัยดังกล่าวจึงส่งผลต่อเนื่องมายังหุ้นเดินเรือเทกองด้วย จากนักลงทุนเข้าเก็งกำไรในหุ้นดังกล่าวตาม Sentiment ค่าเช่าเรือที่เพิ่มสูงขึ้น
ขณะเดียวกันดัชนีค่าระวางเรือ BDI เริ่มดีดตัวขึ้น ซึ่งล่าสุดอยู่ที่ระดับ 2,069 จุด ปรับตัวเพิ่มขึ้น 25 จุด หรือ 1.24% เมื่อเทียบกับวานนี้ (1 มี.ค. 2565) ปิดอยู่ที่ 2,042 จุด